የኦሮሞ ህዝብን ታላቅነት ታላላቅ ሃገራዊ ስኬቶችን በማስመዝገብ እናረጋግጣለን – ኦህዴድ
የኦሮሞ ህዝብን ታላቅነት ታላላቅ ሃገራዊ ስኬቶችን በማስመዝገብ እንደሚያረጋግጥ የኦሮሞ ህዝብ ዴሞክራሲያዊ ድርጅት /ኦህዴድ/ አስታውቋል፡፡  28ኛው የኦህዴድ ምስረታ በዓል ከመጋቢት 17 ጀምሮ በተለያዩ ፕሮግራሞች መከበሩን ቀጥሏል፡፡የበዓሉ አንድ አካል የሆነው የፓናል ውይይትም “የድርጅታችንን እና የህዝባችንን መስመር ይዘን የማንፈታው የክልላችን እና የሃገራችን ችግር የለም” በሚል መሪ ቃል በጨፌ ኦሮሚያ አዳራሽ ተካሂዷል፡፡የኦህዴድ ማዕከላዊ ኮሚቴ አባል አቶ ፈቃዱ ተሰማ በውይይቱ ወቅት ባደረጉት ንግግር ድርጅቱ ባለፉት 28 ዓመታት የተጓዘበትን፣ ያገጠሙትን ውጣ ውረዶችና ያስመዘገባቸውን ስኬቶች አስታውሰዋል፡፡ኦህዴድ አሁን ያገኘው ሃገራዊ ሃላፊነትን የመሸከም እድል፤ ምንም እንኳ ድርጅቱ በአስቸጋሪ ሁኔታ ውስጥም ሆኖ የተረከበው ቢሆንም ስጋቶችን ለመሻገር በተፈጠረው መልካም ዕድል በመጠቀም ሀገራዊ አንድነትን ለማጠናከር ይሰራል ብለዋል፡፡ለውይይቱ የመነሻ ጽሁፍ የቀረበ ሲሆን በጥልቅ ተሃድሶ ወቅት የተለዩ የመልካም አስተዳደር ችግሮችን የመፍታት፣ በገጠር የምግብ ዋስትናን የማረጋገጥ፣ ለወጣቶች የስራ እድል ለመፍጠር በትኩረት መስራት የድርጅቱ ቀጣይ ተግባራ እንደሆኑም ተመልክቷል፡፡አንዳንድ የውይይቱ ተሳታፊዎች ይህንን በዓል ሲያከብሩ ወደ አዲስ የታሪክ ምዕራፍ ለመሻገር ብሎም ህዝቡን በአዲስ መንፈስ ለማገልገል በመነሳት መሆኑን ገልጸዋል፡፡በውይይቱ ላይ በክልሉ ከሚገኙ ቢሮዎች የተውጣጡ ከ3 ሺህ በላይ ሰዎች ተሳትፈዋል፡፡